ইলা
ইল (সংস্কৃত: इल) বা ইলা (সংস্কৃত: इला) হিন্দু কিংবদন্তীতে এক দেবী, যিনি নিজের লিঙ্গ পরিবর্তনের জন্য পরিচিত। একজন পুরুষ রূপে, তিনি ইল বা সুদ্যুম্ন নামে পরিচিত এবং একজন নারী রূপে তার নাম ইলা। ইলাকে ভারতীয় চন্দ্র রাজবংশের প্রধান পূর্বপুরুষ হিসাবে বিবেচনা করা হয়—যারা ঐল (“ইলার বংশধর”) নামেও পরিচিত। বৈবস্বত মনুর প্রথম সন্তান ইলা। তিনি ইক্ষ্বাকু বংশের মহাপরাক্রমশালী রাজা ও কুরুবংশের আদিপুরুষ পুরূরবা-র মাতা। যদিও গল্পের অনেক সংস্করণ বিদ্যমান, ইলাকে সাধারণত বৈবস্বত মনুর কন্যা বা পুত্র হিসাবে বর্ণনা করা হয় এবং এইভাবে সৌর রাজবংশের প্রতিষ্ঠাতা ইক্ষ্বাকুর সহোদর। যেসব সংস্করণে ইলা নারী হয়ে জন্মেছেন, সেখানে তার জন্মের পরপরই ঐশ্বরিক কৃপায় পুরুষ রূপে পরিবর্তিত হন। একজন প্রাপ্তবয়স্ক হিসাবে ভুলক্রমে একটি পবিত্র উদ্যানে (উমাবনে) প্রবেশ করার পরে, ইলা প্রতি মাসে তার লিঙ্গ পরিবর্তন করার জন্য অভিশপ্ত হন অথবা একজন নারী হওয়ার জন্য অভিশপ্ত হন। নারী হিসাবে, ইলা বুধ গ্রহের দেবতা এবং চন্দ্রের (সোম) পুত্র বুধকে বিয়ে করেছিলেন। তিনি পুরূরবা নামে একটি পুত্রের জন্ম দেন, যিনি চন্দ্র রাজবংশের প্রতিষ্ঠাতা। পুরূরবার জন্মের পর ইলা আবার পুরুষে রূপান্তরিত হন এবং তিন পুত্রের জন্মদাতা পিতা হন। বেদে, ইলাকে ইদা (সংস্কৃত: इडा) নামে বক্তৃতার দেবী, এবং পুরূরবার মা হিসাবে প্রশংসা করা হয়েছে। ইলার রূপান্তরের কাহিনী পুরাণের পাশাপাশি ভারতীয় মহাকাব্য, রামায়ণ এবং মহাভারতে বলা হয়েছে।